**EELNÕU**

**Vasalemma Põhikooli arengukava aastateks 2021 kuni 2025**

1. **Sissejuhatus**

Vasalemma Põhikooli (edaspidi kool) arengukava on dokument, mis määrab ära kooliarenduse eesmärgid, valdkonnad ja tegevuskava aastateks 2021 kuni 2025 ning arengukava uuendamise korra. Arengukava koostamisel on lähtutud järgmistest dokumentidest:

* Lääne-Harju valla arengukava 2019-2030.
* Vasalemma Põhikooli sisehindamise aruanne õppeaastate 2015/2016 kuni 2019/2020 kohta.
* Eesti elukestva õppe strateegia 2020.

Arengukava koostamisel on arvesse võetud kooli hetkeseisu ja vajadusi, kooli personali, hoolekogu ja õpilasesinduse ettepanekuid, kooli sisehindamise aruandes esitatud tugevusi ja parendusettepanekuid.

 Arengukava koosneb sissejuhatusest, stardiplatvormist aastal 2020, õppeasutuse tegevust mõjutavatest teguritest, visiooni, missiooni ja põhiväärtuste kirjeldustest, peamiste arengusuundade ja eesmärkide kirjeldusest 2021-2025 ning arengukava muutmise ja kinnitamise korrast.

1. **Stardiplatvorm aastal 2020**

Vasalemma Põhikool, asukohaga Lemmaru küla, Lääne-Harju vald, 76107 Harju maakond, on Lääne-Harju Vallavalitsuse haldusalas olev munitsipaalpõhikool. Kool tegutseb 1893.a valminud Vasalemma mõisahoones (1329,5 m²) ja 2014.a valminud õppe-spordihoones (1921,4 m²). Kooli kasutuses on 8 ha suurune mõisapark ja staadion. Koolil on oma raamatukogu.

Koolis on 34 töötajat, neist 17 õpetajat ja 4 tugispetsialisti (tugiteenuste koordineerija, eripedagoog, psühholoog, sotsiaalpedagoog). Kooli tegevust toetab tugipersonal (raamatukoguhoidja, IT-spetsialist, haridustehnoloog ja õpetaja abi) ja majanduspersonal.

Kooli tugevusteks on optimaalse suurusega klassid, mis võimaldavad individuaalset lähenemist, õppetöö diferentseerimist, õpiraskuste kiiret ja varajast märkamist, toimivad tugisüsteemid, head sportimisvõimalused, kaasaegse sisustusega tehnoloogiaklassid, suhteliselt mitmekesine valik huvialaringe, traditsioonide ja paikkonna ajaloo väärtustamine, püsiv õpetajate kaader.

Parendusvaldkondadeks on kooli personalipoliitika ajakohastamine, koostöö arendamine nii koolisiseste kui ka kooliväliste huvigruppidega, õpetajate kvalifikatsiooninõuetele vastavuse tagamine, õpilaste sotsiaalsete oskuste arendamine, andekate õpilaste toetamine, rohelise mõtteviisi kujundamine.

**2.1. Juhtimine ja koostöö**

Kooli tegevuse aluseks on planeerimine. Selle alusel koostatakse tegevuskava, analüüsitakse tegevuste tulemusi ja koostatakse uued plaanid. Regulaarselt viiakse läbi sisehindamist. Koolis on olemas kehtivad kooli tegevust määravad põhidokumendid.

Kooli personal on kaasatud kooliarendusse ümarlaudades ja erinevates töögruppides (Kiusamisvaba Kooli meeskond, tervisenõukogu) osalemise kaudu. Kooli hoolekogu ja õpilasesindus on kursis kooli tööd puudutavate põhiliste dokumentidega ning osalevad nende väljatöötamisel. Lastevanemate aktiivsus kooli tegevusse panustamisel on siiski veel tagasihoidlik, koosolekutel ja rahulolu-uuringutes osalemise aktiivsus on vähene.

Kooli peamisteks koostööpartneriteks on Vasalemma Lasteaed Sajajalgne, Rummu Lasteaed Lepatriinu, Vasalemma Kunstide Kool, Lääne-Harju valla üldhariduskoolid, Eesti mõisakoolid, Lääne-Harju Vallavalitsus. Koostööd tehakse Eesti Töötukassaga, Rajaleidja Keskusega, Tervist Edendava Kooli ja Kiusamisvaba Kooli (edaspidi KiVa) võrgustikega.

**2.2. Professionaalne areng**

Õpetajat toetavad meeldiv töökeskkond ja suhteliselt hea varustatus digivahenditega. Personal on kaasatud kooliarendusse ja kooli tööd puudutavate dokumentide koostamisse. Prioriteediks on õpetajatele sisekoolituste korraldamine, mis võimaldab kogu personali arendamist ühes valdkonnas ning kõikide tegutsemist ja mõtlemist ühes suunas. Võimaldatakse osalemist vajalikel erialastel koolitustel. 65% õpetajatest on läbinud eripedagoogika alase kvalifikatsioonikursuse, suurt tähelepanu on pööratud õpetajate digioskuste arendamisele. Digivaldkonnas toetavad õpetajaid IT-spetsialist ja haridustehnoloog. Töötajaid tunnustatakse nii kooli kui ka valla tasandil, olulisel kohal on personali ühistegevused.

Kooli kõik õpetajakohad on täidetud. Magistrikraadi omab 16 pedagoogilist töötajat, 3 õpetajal on rakenduslik kõrgharidus, 1 õpetajal bakalaureuse kraad, 1 keskharidus. Kvalifikatsiooninõuetele vastab 90% pedagoogidest.

**2.3. Iga õppija toetamine**

Koolis rakendatakse kõiki olemasolevaid võimalusi õpilastele võimetekohase õppekorralduse tagamiseks. Õpiabi vajaduse väljaselgitamiseks on toimunud pidev koostöö aineõpetajate, klassijuhatajate, tugispetsialistide ja HEV koordineerija vahel. Koostöös Lääne-Harju Vallavalitsusega on loodud ja alustas alates 2020/2021 õppeaastast Vasalemma Põhikooli koosseisus tööd Vasalemma/Rummu tugipesa, mille spetsialistid teenindavad nii Vasalemma Põhikooli kui ka Vasalemma Lasteaeda Sajajalgne ja Rummu Lasteada Lepatriinu. Tugipesas töötavad tugiteenuste koordineerija, psühholoog, eripedagoog ning sotsiaalpedagoog. Logopeedilist abi osutavad õpilastele Keila Teraapiakeskus ja MTÜ Toetus. Koolis töötab 4 eriklassi, õpiabirühmad, pikapäevarühm. Vajadusel korraldatakse õpilastele õpet väikerühmas või rakendatakse individuaalset õppekava. Toimuvad regulaarsed aineõpetajate konsultatsioonid, järelevastamise kõrval toimub ka järeleõpetamine.

**2.4. Nüüdisaegne õpikäsitus**

Õppetöös rakendatakse kaasaegseid õppemeetodeid, aktiivselt kasutatakse digivahendeid. Oluline koht õppetegevuses on õppekäikudel, muuseumitundidel, koolikontsertidel, loengutel. Läbi koolisiseste ja - väliste projektide toimub mõisakoolikultuuri tutvustamine ja levitamine. Kool osaleb mõisakoolide külastusmängus “Unustatud Mõisad”. Koolikultuuris on oluline koht traditsioonidel. Aastast 2014 on kool ühinenud programmiga Tervist Edendav Kool. Suurt tähelepanu pööratakse tervislike eluviiside kujundamisele. Õpilastel on tänu kaasaegsele spordihoonele head sportimisvõimalused. Õppetegevust toetavad huvialaringid. 2019.a liitus kool KiVa programmiga.

1. **Kooli tegevust mõjutavad tegurid**

Vasalemma Põhikooli tegevust mõjutavateks sisemisteks teguriteks on:

* Vananev õpetajaskond ja raskused uute kvalifitseeritud pedagoogide leidmisel.
* Logopeedi puudus.
* Ruumikitsikus, mis takistab ainekabinettide loomist.

Välised tegurid:

* Kohalike omavalitsuste ühinemine.
* Soodsate olude tekkimine inimeste elama asumiseks Vasalemma piirkonda ja sellest tulenev õpilaste arvu kasv.
* Hariduslike erivajadustega laste osakaalu suurenemine, mis tingib vajaduse leida rohkem võimalusi kõigi õpilaste arengu toetamiseks.
* Suhteliselt hea transpordiühendus Keila ja Tallinnaga, mis võimaldab lahendada personalivajadust.
1. **Vasalemma Põhikooli missioon, visioon, väärtused, moto**

**Missioon:**

Lähtudes iga õppija isikupärast, toetada tema kasvamist edasises elus toimetulevaks, haridust ja haritust väärtustavaks kodanikuks.

**Visioon:**

Vasalemma Põhikool on turvalise õpikeskkonnaga kool, kus väärtustatakse mitmekülgseid ainealaseid teadmisi, loovust, innovaatilisust, traditsioone ja tervislikke eluviise.

**Väärtused:**

1. Turvalisus – pean lugu endast, teistest ja keskkonnast.
2. Tervis - väärtustan tervislikke eluviise.
3. Sallivus - märkan kaaslast, olen tolerantne.
4. Koostöö - olen aktiivne ja avatud, pakun ideid, kuulan teisi.
5. Loovus – ei karda unistada ega eksida.
6. Miljööväärtuslikkus - hindan ja säilitan traditsioone ning mõisakeskkonda.

**Moto:**

Usinuseta auhinda ei saavuta. Väsimatult pead sa edasi püüdlema.

**5. Vasalemma Põhikooli peamised arengusuunad ja eesmärgid valdkondade kaupa**

**5.1. Juhtimine ja koostöö**

**Eesmärk:** Kaasav juhtimine ja koostöö huvigruppidega toetavad igakülgselt kooli tegevust ja arengut.

**Läbivad tegevussuunad:**

* Koostöö ja regulaarne infovahetus kogukonna ning koostööpartneritega.
* Kooli personalipoliitika uuendamine ja rakendamine.
* Meeskonnatöö arendamine, sealhulgas ühtsustunde ja väärtuste kujundamine traditsiooniliste ülekooliliste ürituste kaudu.
* Kooli eduloo järjepidev tutvustamine ja õpilaste kaasamine sellesse.

**2021-2022**

* Kooli tööd reguleerivate dokumentide ajakohastamine.
* Infosüsteemi ARNO rakendumine.
* Koostöövestlused personaliga.

**2023-2025**

* Kooliväliste huvigruppide kaasamine kooli õppe- ja huvitegevusse
* Õpetajate eneseanalüüsi vormi väljatöötamine ja eneseanalüüsi rakendamine.
* Hoolekogu liikmete koolitamine.

**5.2. Professionaalne areng**

**Eesmärk:** Vasalemma Põhikoolis töötab kvalifitseeritud, motiveeritud ja ühise eesmärgi nimel töötav personal.

**Läbivad tegevussuunad:**

* Elukestvat õppimist toetav juhtimine, õpetajate kvalifikatsiooni tõstmine.
* Regulaarsete sisekoolituste korraldamine õpetajate ühtse nägemuse ja tegevussuuna kujundamiseks.
* Koostöö teiste haridusasutustega õpetajate professionaalsuse toetamiseks.
* Koolimeeskonna koostöö ja motivatsiooni suurendamiseks ühiste sündmuste korraldamine.

**2021-2022**

* Mentorite koolitamine.
* Veebipõhiste õpikeskkondade kasutamise oskuse arendamine.
* Uute KiVa meeskonna liikmete koolitamine (25% õpetajatest).
* Osalemine Tervist Edendavate Koolide võrgustiku ühisettevõtmistes.

**2023-2025**

* Mentorluse süsteemi väljatöötamine ja rakendamine.
* Kogemuskoolituste korraldamine.
* Õpetajate IKT-alaste oskuste täiendamine.
* Uute KiVa meeskonna liikmete koolitamine (50% õpetajatest).
* Tervisenõukogu liikmete koolitamine.

**5.3. Iga õppija toetamine**

**Eesmärk:** Vasalemma Põhikoolis on vaimselt ja füüsiliselt turvaline koolikeskkond ning loodud kõigile õpilastele võrdväärsed võimalused ning tingimused kvaliteetse ja võimetekohase hariduse omandamiseks.

**Läbivad tegevussuunad:**

* Õppetöö edukuse ja kvaliteedi säilitamine.
* Iga õppija arengu toetamine.
* Huvitegevuse võimaluste kasutamine õpilaste arendamisel.
* Turvalisuse ja tervislike eluviiside väärtustamine

**2021-2022**

* Tugipesa töökorralduse parendamine.
* Tugispetsialistide ametikohtade arvu optimeerimine vastavalt kooli vajadustele.
* Õpilaste sotsiaalsete oskuste arendamine läbi KiVa programmi.
* Kriisikäitumise tegevusplaanide ajakohastamine.

**2023-2025**

* Haridusliku erivajadusega õpilaste arengut toetava süsteemi arendamine.
* KiVa programmi põhimõtete ja metoodika järjepidev ja sihikindel rakendamine õppekasvatustöö kavandamisel ning läbiviimisel.

**5.4. Nüüdisaegne õpikäsitus**

**Eesmärk:** Vasalemma Põhikooli õpikeskkond toetab iga õppija individuaalset ja sotsiaalset arengut, õpioskusi, loovust ja ettevõtlikkust.

**Läbivad tegevussuunad:**

* Loovust ja koostööd arendavate õpetamispraktikate ning erinevaid õppeaineid lõimivate projektide kavandamine ja rakendamine.
* Väärtuskasvatust toetavate tegevuste rakendamine õppekasvatustöö läbiviimisel.
* Õpilaste omaalgatuse toetamine ning õpilaste aktiivne kaasamine õppetöö läbiviimisse ja kooliürituste korraldamisse.
* Keskkonnahoidliku käitumise ja säästva eluviisi põhimõtete kujundamine.
* Kaasaegse digitehnoloogia otstarbekas rakendamine.

**2021-2022**

* Õppekava ja ainekavade kaasajastamine.
* Õpilase individuaalset arengut toetava hindamise rakendamine.
* Õpioskuste ainekava väljatöötamine I-II kooliastmele.
* Ühtse veebipõhise õpikeskkonna kasutuselevõtmine.
* IT-tugiõpilaste rakendamine.
* Rohevalla põhimõtete järgimine.
* Õppekäikude, muuseumitundide, koolikontsertide korraldamine.

**2023-2025**

* Õpilaste digipädevuste kirjeldamine ainekavades.
* Ettevõtliku kooli baastaseme saavutamine.
* Mõisakeskkonna võimaluste sidumine õppetööga.
* Liitumine programmiga Roheline Kool.
* Kooli infotehnoloogilise baasi kaasajastamine ning kooli digiplaanis eesmärgiks seatud digiküpsuse tasemete saavutamine.
* Õuesõppeklassi ja mänguväljaku rajamine.

**6. Arengukava kinnitamine ja muutmine**

Arengukava on koostatud aastateks 2021-2025 ning selles määratakse Vasalemma Põhikooli arengu eesmärgid, põhisuunad ja - valdkonnad ning selle uuendamise kord. Vajadusel tehakse arengukavas muudatused, mis esitatakse enne kinnitamist arvamuse andmiseks kooli hoolekogule, õppenõukogule ja õpilasesindusele.

Arengukava koostamise ja elluviimise eest vastutab direktor, kes esitab arengukava kooskõlastamiseks ja kinnitamiseks vallavalitsusele. Arengukava ja selle muudatused kinnitab Lääne - Harju Vallavalitsus. Direktor korraldab arengukava avalikustamise kooli veebilehel.